ซีไอเอ็มบี ไทย คลอดตั๋วแลกเงิน 1 ปี ดอกเบี้ยสูงสุด 3.25%
ธนาคาร ซีไอเอ็มบี ไทย ออกตั๋วแลกเงินพิเศษ 1 ปี อัตราดอกเบี้ยแบบขั้นบันไดเพิ่มขึ้นทุก 3 เดือน สูงสุดถึง 3.25% ต่อปี
26 ส.ค. 2553

ธนาคาร ซีไอเอ็มบี ไทย ออกตั๋วแลกเงินพิเศษ 1 ปี อัตราดอกเบี้ยแบบขั้นบันไดเพิ่มขึ้นทุก 3 เดือน สูงสุดถึง 3.25% ต่อปี 
นายสุธีร์ โล้วโสภณกุล ผู้ช่วยกรรมการผู้จัดการใหญ่ ด้านบริหารเงินและค้าผลิตภัณฑ์การเงิน สายบริหารเงิน ธนาคาร ซีไอเอ็มบี ไทย เปิดเผยว่า เพื่อให้สอดคล้องกับสภาวการณ์ทางการตลาดและอัตราดอกเบี้ยที่มีแนวโน้มปรับสูงขึ้น รวมถึงความต้องการของลูกค้าที่ปรับเปลี่ยนไป ธนาคารเตรียมออก ตั๋วแลกเงินพิเศษ (B/E) อายุ 1 ปี “Step-Up Coupon Bill of Exchange” ประเภทไม่สามารถเปลี่ยนผู้ถือตั๋วแลกเงิน โดยอัตราดอกเบี้ยแบบขั้นบันไดเพิ่มขึ้น และจ่ายดอกเบี้ยทุก 3 เดือน เริ่มต้นที่ 1.60% ต่อปี และสูงสุดถึง 3.25% ต่อปี กำหนดวงเงินรับฝากขั้นต่ำตั้งแต่ 1 ล้านบาทขึ้นไป และทวีคูณของ 1 แสนบาท โดยผู้ฝากจะได้รับคืนเงินต้นเมื่อครบกำหนดอายุตั๋วแลกเงิน 
ทั้งนี้ หากผู้ลงทุนไถ่ถอนตั๋วในช่วงก่อนครบระยะเวลา 3 เดือนแรกนับแต่วันออกตั๋ว ธนาคารจะไม่จ่ายดอกเบี้ย แต่หากผู้ลงทุนไถ่ถอนตั๋วในช่วงเวลาตั้งแต่ 3 เดือนขึ้นไป นับแต่วันออกตั๋วแลกเงิน แต่ยังไม่ถึงวันครบกำหนดวันจ่ายดอกเบี้ยงวดต่อไป ธนาคารจะคืนเงินต้นพร้อมดอกเบี้ยคงค้างของงวดนั้นๆ ซึ่งถือเป็นกรณีพิเศษ เปิดจองซื้อ ที่สาขาธนาคาร ซีไอเอ็มบี ไทย ทั่วประเทศ ตั้งแต่ 26-31 ส.ค.นี้